Aprobat, Vizat,

Director Executiv, Director Executiv Adjunct,

Dan Ionuș Adomniței Georgeta Nadia Crețuleac

**COMUNICAT PRESĂ**

De-a lungul anilor, DGASPC Suceava a inițiat programe și a accesat proiecte în vederea prevenirii separării oricărui copil de familia sa, deoarece, conform legislației aflată într-o continuă dinamică, interesul superior al fiecărui copil este să crească în siguranță, ocrotit cu iubire și cu responsabilitate de către proprii părinți iar acolo unde acest lucru nu este posibil, de către o familie substitut.

În acest sens, chiar de la începuturi s-a pus un accent deosebit pe dezvoltarea rețelei de asistenți maternali profesioniști, s-au instituit plasamente la rude sau persoane străine, s-au desființat centrele de plasament și s-au înființat case și apartamente de tip familial, s-au înființat echipe mobile care să vină în sprijinul părinților cu copii cu dizabilități dar și în sprijinul copiilor cu părinți plecați în străinătate, s-a colaborat cu diverse fundații și asociații pentru sprijinirea familiilor aflate în risc de sărăcie, pentru evitarea separării copiilor de familia naturală, precum și a familiilor care au copii în sistemul de protecție pentru refacerea legăturilor de atașament cu proprii copii și reintegrarea cu succes ale acestora în familiile naturale, au fost încurajate comunitățile să acceseze proiecte în vederea dezvoltării de servicii pentru copil și familie la nivel comunitar etc.

Toate acestea se află într-o continuă dinamică însă o constantă pe care specialiștii noștri au experimentat-o de-a lungul anilor o reprezintă faptul că **Visul** oricărui copil care ajunge în sistemul de protecție este să se întoarcă în familia naturală chiar și atunci când a suferit traume în cadrul acesteia. De acest motiv, preocuparea noastră permanentă, pe lângă instrumentarea sesizărilor și cazurilor de încălcare a drepturilor copiilor, o reprezintă accesarea de proiecte care să vină în sprijinul prevenirii separării copilului de părinți.

În acest context, **miercuri, 24.11.2025 a avut loc un eveniment organizat de DGASPC Suceava în colaborare cu Asociația Vis Iuventus Baia Mare** la sediul nostru, la care au fost invitate să participe **reprezentanți a 5 SPAS-uri** (***Primăria Municipiului Vatra Dornei, Primăria Municipiului Câmpulung Moldovenesc, Primăria orașului Gura Humorului, Primăria comunei Capu Câmpului, Primăria comunei Berchișești***) cu care s-au încheiat convenții de colaborare în cadrul proiectului ”*Un vis de copil împreună cu familia*” Cod MySmis 329147, proiect cofinanțat prin ”Programul de Incluziune și Demnitate Socială 2021-2027”. În cadrul acestui eveniment la care au fost invitați și reprezentanți ai instituțiilor partenere (școli, AJOFM, IPJ, ONG-uri) s-a analizat activitatea desfășurată pe parcursul celor 6 luni de la demararea proiectului.

Până la acest moment, din totalul de 250 de copii care vor fi cuprinși în grupul țintă până la finalul proiectului, au fost identificați și au fost instrumentate cazurile a 74 copii din cadrul acestor comunități care au nevoie de sprijin pentru a preveni separarea de familiile naturale din care provin.

În ceea ce privește copiii din sistemul de protecție care vor putea fi reintegrați în familiile naturale, experții din cadrul DGASPC Suceava, realizează săptămânal grupuri de lucru cu manageri de caz din cadrul Serviciului pentru copilul aflat în dificultate și management de caz, respectiv Compartimentul management de caz pentru copii aflați în servicii de tip familial și rezidențial. În cele 6 luni de proiect au fost analizate și discutate 80 dosare ale copiilor aflați în sistemul de protecție iar ca urmare a analizării situației socio-familiale a acestora, s-a identificat până în prezent un număr de 15 minori ca fiind eligibili pentru includerea în grupul țintă.

Cu fiecare astfel de proiect, suntem mai aproape de a împlini visul fiecărui copil, acela de a crește în deplină siguranță, înconjurat de iubire și dăruire, în propria familie.

În final, redăm gândurile unui copil de 11 ani, marcat vizibil de suferința copiilor lipsiți de ocrotirea părinților: ”*Uneori mă gândesc cum ar fi ca Dumnezeu să îmi îndeplinească orice dorință. Sunt multe lucruri pe care le-aș dori. Unul dintre ele este ca toți copiii să aibă o familie. Când merg pe stradă văd mulți copii singuri, copii ai nimănui. Îmi dau seama de asta după privirea lor, căci par că nu se uită după nimeni, și după felul în care arată. Sunt murdari și au hainele rupte, ca și cum nimeni nu are grijă de ei. Când îi văd, mi se frânge inima, pentru că eu am o familie minunată!”*

Acolo unde familia nu face față nevoilor și problemelor vieții, este datoria noastră, a tuturor să facem tot ceea ce ne stă în puteri pentru ca visul fiecărui copil să devină realitate, pentru că fiecare copil face parte dintr-o generație care va contribui la făurirea viitorului acestei țări!

O societate sănătoasă și prosperă este cea care are permanent grijă de copiii ei!

Purtător cuvânt,

Nicoleta Daneliuc